정조 15년
辛亥十月初九日辰時上御熙政堂常參次對同爲入侍時都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆入就位行四拜禮以次進伏訖引儀唱東西班諸臣入就位行四拜禮東班左議政蔡濟恭左參贊金華鎭戶曹判書趙鼎鎭禮曹判書洪檍漢城判尹李致中行大司憲趙宗鉉行副提學閔鍾顯吏曹參判朴祐源執義林道浩司諫成德雨應敎李太亨掌令朴瑞源鄭弼祚校理尹光普獻納李庚運副校理李祉永持平韓永逵崔重圭修撰尹致性金熙朝吏曹佐郞兪鉉章戶曹正郞具膺禮曹正郞李錫夏司錄鄭彦仁監察金載一西班昌城尉黃仁點安春君判敦寧李灃兵曹判書吳載純行司直鄭昌順延豐君李𡊠刑曹判書金尙集工曹判書具㢞訓鍊都正趙心泰開城留守具庠行副司直李邦一刑曹參判徐有大同知蔡廷夏兵曹佐郞李晩祥工曹佐郞趙儀逵假注書趙台榮記注官安經心金良倜入就位行拜禮以次進伏訖濟恭曰雷雨非常此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰上天示警聖心警惕廚院常膳特命減之常參次對繼又兼行側修之盛德至意臣不勝萬萬欽仰之至矣臣於昨日敢陳肝膈冒上一箚區區私忱冀蒙體諒之恩及承批旨十行諄複誨諭備至臣於是大違所望不知所以攸措第臣之所懇旣非假飾又非强引古事臣之忝居是任四年于玆一味尸素絲毫莫效是臣之居常愧懼而大抵輔相之任不容暫曠猶天之有三光鼎之有三足誠如日昨箚辭而揆地許久不備庶事日就叢脞則上天之示警豈無所以乎顧今修省之第一要道亶在於亟退臣身枚卜賢輔以備其位伏願聖明更加三思亟降處分焉上曰卿之所辭過矣過矣昨日箚批已罄所縕又何云云耶濟恭曰臣之所奏實出肝膈又非飾辭之例讓特許體諒卽臣區區之望也上曰官不必備且卿之筋力尙可獨賢顧何必苟充其位乎偏聽生奸獨任成亂古語有之而卿之輔予豈有是慮更勿辭巽可也濟恭曰官不必備云者精神只在惟其人三字成湯之得伊尹高宗之有傅說此可謂惟其人當其時也一伊尹一傅說有足以康濟一世而殿下未得其人徒然以不必備之義引而諭之不審何爲此過中之敎乎且今人物雖曰不古天生一代之才足了一代之事則不可謂無其人若論差勝於臣者則可謂指不勝屈況以殿下則哲之明簡惟在心則其豈無賢輔乎方當側修之日苟究弭災之道則恐無過此矣上曰如欲苟備其位則豈或無人而亦不必苟求其備卿毋庸過辭陳達廟謨可也濟恭曰至於廟謨只有數三條件而固非緊急事務矣上曰特以會且歸之嫌雖已臨殿見今日氣尙未夬霽猶庸憧憧矣濟恭曰殿下因遇災修省侵晨臨殿常參賓對兼以行之是欲以憂勤仰悅天心臣實欽歎第伏念殿下之一念憂勤無日不然無時不然臣則每以殿下之憂勤太過分數或致有妨於聖躬節宣耿然有不瑕有傷之慮矣以此言之臣隣之所仰勉者不必在於憂勤殿下之所加勉亦不必在於憂勤雖古之聖人自視之亦必有不足處天傾西北地不滿東南卽其驗也今欲隨事側省進步竿頭則莫如從聖質之些少不足處猛省而益勵之矣詩經淇澳章形容得聖人氣像無復餘蘊曾傳之引以爲言豈徒然哉如切如磋如硺如磨殿下典學之工常在於此臣豈不欽仰而其下瑟兮僴兮一句朱子釋之曰瑟嚴密貌僴武毅貌聖人之事雖以止於仁爲至善非武毅仁亦不可以徒行竊覵聖上凡於政令施措所不足者終是武毅二字以其不足於武毅故王綱有日輕之慮國政多委靡之漸如是而安可望赫兮喧兮終不可諼兮之效乎臣以耿耿忱誠謹將武毅二字仰贊修省之要惟聖上視之以丹扆之箴念玆在玆則臣雖退守田畝更無餘恨矣上曰卿言可謂頂門藥石大抵時象之如許由於王綱之不振其流之弊自歸於委靡然今之時異於古之時所謂士夫樣子恰如大冬燠室之中擁裘呵凍之癃老者此而過施霜雪之威則豈特有何草不黃之歎而已乎以是之故知喣濡之爲病而不得用大承氣湯中夜興思未嘗不有時蹶然當此荐雷修省之辰盛陳奮勵之義其言卽對症之萬金良方當體念矣出擧條濟恭曰卽見慶尙監司鄭大容報備局辭緣則以爲八月初三日因奉化等漂壓戶恤典狀啓一依湖南光州等邑例擧行事有所傳敎而其後備局行會中七月初三日所下傳敎旣有只殘獨戶還上身布中一件除減之命道內各邑之許多被災處不可竝用光州等邑例觀其被災淺深區別擧行云今欲追後減削則蚩氓驚怪必當大致繹騷且漂頹被災別無淺深一依八月初三日所下傳敎擧行爲辭矣旣以八月所下傳敎擧行則追後減削決是行不得之政且各邑漂頹被災別無深淺則難於區別事勢似然以一依八月初三日傳敎施行之意分付何如上曰依爲之出擧條濟恭曰濟州漂民出送咨文出來矣今此節使別伸謝悃之意撰出回咨別定禁軍騎撥下送于灣府使之傳給鳳城轉致北京之地何如上曰依爲之出擧條濟恭曰此慶尙左水使崔東岳狀啓也以爲多大鎭戰船一隻偶然失火全體燒燼至於人命致死之境事極痛駭同僉使林泰遠爲先罷黜其罪狀令攸司稟處而監色船直等嚴棍後竝嚴囚爲辭矣戰船燒燼事極驚駭當該僉使先罷後拿監色船直等令本道從重勘律何如上曰依爲之出擧條濟恭曰纔因嶺伯狀啓朝家以裒益之意穀多處許以從邑宰所報發賣以除民弊而但念作錢之邑若以庫中留置之穀物出以發賣則夤緣作奸之弊必當有之見今捧糴伊始若以當賣穀數就已分之中勿捧本色許令納錢則民孰不樂從而若其價錢則道臣雖以從時直爲請時直有高有低或不無下吏輩中間操弄之患各穀竝令依詳定集錢各邑中或有時直不滿詳定之處則道臣商量論報後只從時直不害爲寧失之政分付該道道臣使之依此擧行何如上曰依爲之濟恭曰還上民食也雖以祛弊之意許令作錢旣作之後若不爲民有別般措置一例花消而止則以民食而歸之虛泡豈務實之政乎書曰有備無患嗣歲之憂亦不可不念所謂發賣錢自備局句管與戶判從長相議爲換穀別儲之道以資日後濟民之用則於國當有補益故敢達矣上曰依爲之出擧條濟恭曰宗簿寺璿源譜牒待秋成奉安於沁都璿閣已有成命矣今已秋成分付該寺使提調依例陪進何如上曰待明春爲之可也出擧條上曰以黃家事禮曹收議何以獻議乎濟恭曰姑未及爲之矣上曰李哥之必以班族結婚者果何委折乎檍曰李哥之結姻班族自渠祖先已爲之云矣上曰李哥則初以犯分之罪欲治之矣今聞卿言亦非渠罪也大抵倫常何等莫重則禮以聘之之妻旣無七去之惡而任自降妾者其斁倫悖俗已無可言若使黃鍾五降以爲妾則他班之結姻者亦將盡棄乎濟恭曰昨日判付中一婦含之之敎臣實欽仰矣今以無故之妻猝然降以爲妾則豈非干和之一端乎上曰古有一婦含冤五月飛霜之語今玆荐雷安知非由此乎昨夕此公事入來而適有隱隱之響則予所警懼尤爲一倍故仍卽書下判付矣且其委禽之日渠子也渠婦也已爲稱母稱舅則天倫已定更何敢任自降妾乎此是人倫大事登筵諸宰以次進達可也華鎭曰夫婦卽人倫之始也何等重大則豈可以妻降妾乎昌順曰任自降妾固已萬萬怪駭而今若任自降之則誠爲大關後弊矣鼎鎭心泰等曰聘之以妻降以爲妾者誠極駭怪矣上曰聞政院微稟之言則禮曹以改娶之意許題云寧有如許駭然之事乎年少儒生之任自降妾大關倫常則以掌禮之臣遽然題狀許令改娶是豈成說當該禮堂不可無罪矣濟遠曰開城留守具庠班次已定始爲追入事甚未安推考何如上曰從重推考可也出擧條昌順曰向因京試官都事陳達民瘼以各營門屯監之濫稅勒捧嚴加禁斷特下傳敎臣亦以對揚之意傳令嚴飭於所屬屯監濫執之弊非曰無之而今聞道臣守令亦因飭敎嚴加操切各屯田免災占豐之民擧皆觀望圖免甚至於旣納之稅爭欲還推云若果如此則民習之不計災實專事免稅固已可痛而屯稅因此大縮支放無以計給則在朝家愛恤軍民之政有乖一視之意使地方官眼同屯監從實執卜奸民輩憑藉朝令冒災頉免之類嚴加懲治依前徵納之意出擧條分付何如上曰依爲之出擧條檍曰北道諸陵寢奉審今年當次而春間旣有待秋成擧行之命矣今已秋成何以爲之乎上曰更待下敎爲之可也出擧條檍曰先朝太廟親享及省牲器年月日曾有揭板而旣多落漏又多詿誤日前因奉審承旨所奏有令禮曹釐正之命矣今已釐正改板等節令戶曹擧行何如上曰依爲之當初揭板之敎在於齋殿之時而以禮曹草謄之本用之故耳今番釐正亦安知十分無差乎送于政院考校於堂后日記及先朝實錄後刻板可也出擧條宗鉉鍾顯庚運等曰請黜置罪人鄭致達妻亟令王府夬正典刑上曰不允宗鉉鍾顯庚運等曰請物故罪人德相亟施孥籍之典上曰不允宗鉉鍾顯庚運等曰請逆賊尙喆依律處斷上曰不允二行刀削宗鉉庚運等曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情上曰不允宗鉉庚運等曰請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允宗鉉庚運等曰請物故罪人國榮亟施孥籍之典上曰不允宗鉉庚運等曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法上曰不允宗鉉等曰請爲奴罪人金壽賢河翼龍竝令王府設鞫得情夬正王法上曰不允庚運曰請爲奴罪人金壽賢河翼龍竝令王府設鞫得情夬正王法上曰不允庚運曰金甲島爲奴罪人克觀古今島爲奴罪人克泰更令王府嚴鞫得情夬正王法上曰不允庚運曰請逆賊尙魯亟施孥戮之典上曰不允庚運曰請亟寢五啓還給之命上曰不允宗鉉曰俵災大政也朝家事目本自嚴重營邑分排務歸均一吏緣爲奸不無其弊而至於日前臺啓除半二字守令尙不忍爲況按道之臣乎且諸道所劃之結數列邑之所知衆民之所知雖欲犯手其誰欺乎事不近理語極駭聽請持平崔重圭亟施罷職之典上曰固知出於生疎卿言亦是依啓宗鉉曰十月之交詩人攸懼昨日隱隱必有所召若其轉移之機亶在人主一心凡於日用動靜之間其所以感應之者惟一箇實字而已雖以目下一二事言之講筵難疑不出訓詁之外賓對訏謨都是閑漫說話承宣之職貴在惟允而徒事承順詣臺之規似若復舊而實則寂寥凡此數事無非應文烏在懋實之意乎伏願聖上亟加猛省益勉應天以實之道焉上曰當留意宗鉉曰臣雖無似職是憲長前後箚啓輒阻喉院竟不得一開口其在廉義不敢復以言官自處而耿耿愚衷有不容終默者敢此仰達矣近日臺臣以禁疏等事相繼論啓而非但批敎截嚴從以一竝還給嚴批猶是一時之敎還給大是過中之擧向來還持去三字之頒示朝紙已駭聽聞況還給乎臺啓事體何等嚴重而承宣還傳臺臣不受非停非連自在勿施之科一日二日將啓無窮之弊臣竊惜之大抵設禁之令實爲聖德之累指以某事使不敢言臣雖蒙昧曾未之聞如其言之可禁卽殿下一號令間事如其言之不可禁殿下雖日降絲綸日罪臺官公議之所不泯禁令之莫可行上下相持徒損國綱固已憂悶之大者而矧今殿下一言一動爲萬世法則尤豈不念貽燕之謨方來之慮乎臣每見喉司之粘壁未嘗不爲之太息而出納之臣初無繳還之擧承佐之地迄無匡救之言臣尤慨然也當此修省之日宜軫消弭之道伏願聖明淵然深思竝卽收還焉上曰勿煩敏采曰都憲所懷仰奏之際憲府諸臺同爲起伏揆以臺體誠極未安推考何如上曰依爲之出擧條庚運曰倫常係是莫重莫大之事而儒生黃鍾五委禽於李姓之門聘歸如禮而忽以門地之不相敵勒降爲妾至以改娶之說肆然呈狀則爲該堂者一見驚駭所當嚴斥之不已而乃反曲爲許題遽以相考施行爲結語倫紀間事何等重大而若以該堂之一手決無難定給則其爲壞法而傷倫者庸有極哉請當該禮堂施以譴罷之典上曰降妾一款聞而不禁已涉不察改娶事之許題尤萬萬率易乃於昨日回啓反以不可降稱之意措辭者由前由後節節未安雖非爾言欲於收議判付處分矣所請失之太輕當該禮堂施以不敍之典此後人倫重事以一禮堂己見擅許無於禮之禮者該堂別樣重勘事申明嚴飭該曹可也鍾顯等曰昨日之雷聲響甚微雖不至轟殷而以殿下寅畏之念側修之誠誕降絲綸減常膳求昌言有足以孚格天心轉災爲祥而曾未移日雷又發聲仁愛之警告若是諄複則豈可以乍起旋止或弛其恐懼之道哉第念遇災之日君臣上下驚動憂遑若將大警惕大振作而爲日稍久則旋復弛心自歸晏聒是豈儆戒不怠之意哉伏願益加修省之工俾有終始之效焉上曰當留意鍾顯等曰臺閣論啓事體自別停連之間一付公議雖以君父之尊豈可指揮於其間哉其言可用則惟當嘉奬而採納其言不可用則亦當置之以盡優容之方而日前臺啓還給之命實爲萬萬過中之擧伏願亟寢成命仍令還入而賜批焉上曰不得已之擧也鍾顯等曰朝廷之所重莫過於廉恥士夫之所尙莫先於名節上而培植下而砥礪實是我朝規模其所以維持鞏固者賴有此耳而近日搢紳之間名節刓弊廉防壞傷固已爲有識之憂而由其自待也甚輕故亦不能見重於人雖以日前臺臣所論災結事觀之擧一世方伯守宰置之蔑廉汚名之科其言雖不足責而其爲世道之憂則大矣伏願深留聖意培養廉恥扶植名節俾朝廷有煥然改觀之美焉上曰好矣當留意鍾顯等曰冬雷之憂最在嗣歲其所以備豫之策專在糶糴況今年穡事尤不至大歉間多被災之處方講賙恤之政則儲穀之方尤不可少忽錢還一事雖有朝家之禁令營邑之操切或因年例作錢元數之外不無憑藉捧錢之弊及今捧糴之日宜有申禁之道亟令廟堂嚴飭諸道俾無以錢代穀之弊以爲嗣歲不虞之備焉上曰令廟堂申飭可也鍾顯等曰三司合啓之論今幾年矣上下相持便成故紙而若言其關係之重則實是天經地義之所不容已也臣等所執者討賊之義也殿下所主者好生之仁也好生雖是美德豈可施於討賊者哉實非生道殺人之意而反有乖於好生之仁伏願聖上淵然深思亟從三司之請以副一國之望焉上曰何用爲此陳談乎亦非賜批之語也命退諸臣以次退出